MOŽNO SPRÍSTUPNIŤ

Návrh na vymenovanie predsedu
Úradu pre dohľad nad zdravotnou starostlivosťou

Dňom 1. novembra 2004 nadobudol účinnosť zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov (ďalej len „zákon“), ktorým sa v zmysle ustanovenia § 17 zriaďuje Úrad pre dohľad nad zdravotnou starostlivosťou (ďalej len „úrad“). V súlade s § 21 zákona orgánmi úradu sú predseda úradu, správna rada a dozorná rada. Podľa § 22 ods. 1 a 2 zákona je predseda úradu štatutárnym a výkonným orgánom úradu, ktorého vymenúva a odvoláva vláda Slovenskej republiky na návrh ministra zdravotníctva Slovenskej republiky. 

Na základe § 22 ods. 4 zákona za predsedu môže byť vymenovaná fyzická osoba, ktorá
-	má spôsobilosť na právne úkony v plnom rozsahu,
-	má diplom o absolvovaní vysokoškolského štúdia študijných programov druhého stupňa v študijnom odbore právo, v študijných odboroch ekonomického smeru, v študijnom odbore všeobecné lekárstvo, v študijnom odbore ošetrovateľstvo alebo v študijnom odbore pôrodná asistencia,
-	má najmenej sedemročnú prax v jednom z uvedených odborov, z toho najmenej dva roky praxe v riadiacej, vedeckej alebo pedagogickej funkcii,
-	je dôveryhodná (táto skutočnosť sa preukazuje odpisom registra  trestov nie starším ako tri mesiace),
-	má trvalý pobyt na území Slovenskej republiky. 

V nadväznosti na uvedené navrhujem do funkcie predsedu Úradu pre dohľad nad zdravotnou starostlivosťou vymenovať MUDr. Alexandru Novotnú, PhD., ktorá spĺňa všetky zákonom stanovené požiadavky na vymenovanie do predmetnej funkcie.